**Informatīvais ziņojums „Par Jaunsardzes attīstību 2015. –2024. gadā”**

**1. Ievads**

Jaunsardze ir Aizsardzības ministrijas (turpmāk – AM) organizēta un vadīta brīvprātīga bērnu un jauniešu interešu izglītības forma, kas palīdz veidot viņu pilsonisko apziņu, izpratni par demokrātisku sabiedrību un valsts aizsardzību.

Jaunsardzes uzdevumi ir nodrošināt lietderīgas brīvā laika pavadīšanas iespējas, veicināt patriotisma, pilsoniskās apziņas, biedriskuma, drošsirdības un fizisko spēju attīstību, sniegt iespēju apgūt zināšanas un prasmes, kas nepieciešamas dzīvē, darbā un militārajā dienestā, un veicināt sabiedrības izpratni par valsts aizsardzību. Jaunsardzes kustība veido dabisku saikni starp Nacionālajiem bruņotajiem spēkiem (turpmāk – NBS), sabiedrību, pašvaldībām, nevalstiskajām organizācijām (turpmāk – NVO) un skolu jaunatni. Divdesmit gadu laikā Jaunsardzes kustība ir izveidojusies kā brīva sabiedrības sociālās un pilsoniskās integrācijas platforma. Jaunsardzē tiek uzņemti visi jaunieši, kas izteikuši vēlēšanos šajā kustībā darboties. Bērni un jaunieši netiek šķiroti pēc nacionalitātes, sociālā statusa, fiziskās sagatavotības vai citām pazīmēm, tādējādi veicinot sabiedrības saliedētību un integrāciju. Ieguldījums Jaunsardzes kustības stiprināšanā ir būtisks atbalsts gan sabiedrības valstiskuma apziņas veicināšanā, gan valsts drošības uzlabošanā.

Profesionāla, pieejama un nodrošināta nacionāla mēroga jaunatnes patriotiskās audzināšanas kustība šobrīd ir sevišķi aktuāla gan saistībā ar pēdējā laika ģeopolitiskajiem notikumiem Eirāzijas telpā, gan atsevišķu valstu centieniem Latvijas jauniešus, sevišķi mazākumtautību pārstāvjus, iesaistīt militāra un ideoloģiska rakstura nometnēs ārpus Eiropas Savienības (turpmāk – ES) robežām. Lai piedāvātu alternatīvu Latvijas jauniešu dalībai šādās nometnēs, nepieciešami visaptveroši politiski risinājumi, kuros iesaistās valdība, atbildīgās institūcijas un NVO. AM turpinot iesaistīt mazākumtautību jauniešus Jaunsardzē, tiek veicināta viņu integrācija, Latvijas vēstures un kultūras izpratne, kā arī nepiespiestā veidā izkopta piederības sajūta valstij, saikne ar citām Latvijas jaunatnes organizācijām un pilsonisko sabiedrību kopumā. Veicinot savstarpēju sadarbību starp jauniešu organizācijām, tiek panākts, ka sadarbībā iesaistītajām jauniešu grupām Latvijā ilgtermiņā nostiprinās noteikta vērtību sistēma un kritisks pasaules uzskats.

Informatīvā ziņojuma mērķis ir definēt Jaunsardzes attīstības prioritātes 2015. – 2024. gadā, sasniedzamos mērķus un uzdevumus, kā arī noteikt šo mērķu sasniegšanai nepieciešamos resursus, apzinoties, ka Jaunsardzes attīstība ir ilgtermiņa process, kura īstenošanā nozīmīgs konsekvents politiskais atbalsts un resursu pieejamība.

# 2. Pašreizējā situācija

Šobrīd Rekrutēšanas un jaunsardzes centrs (turpmāk ‒ RJC), kas kopš 2010. gada atbild par Jaunsardzes darba organizēšanu, ar ļoti ierobežotiem personāla resursiem nodrošina vairāk nekā 6000 jaunsargu apmācību valsts aizsardzības jomā. Pēc e-klases datiem, 2013./2014. mācību gadā Jaunsardzē darbojās 6188 jaunsargi[[1]](#footnote-1), no kuriem 2796 jaunsargi apguva 1. līmeņa, 1230 ‒ 2. līmeņa, 1766 – 3.līmeņa un 396 – 4. līmeņa mācību programmu. Jaunsargu mācību programma tika īstenota 98 Latvijas novados un 9 republikas pilsētās (440 mācību grupās, 233 mācību vietās), kā arī 11 Izglītības un zinātnes ministrijas pakļautības izglītības iestādēs[[2]](#footnote-2).

Mācības Jaunsardzē tiek organizētas tā, lai ikvienam skolas vecuma audzēknim, sākot no 10 gadu vecuma, būtu iespēja pilnveidot sevi, iegūstot jaunas zināšanas, kuras papildina skolas mācību programmu. Jaunsargu nodarbību pamatā ir aizsardzības ministra apstiprināta Jaunsargu interešu izglītības programma, kas dod iespēju jauniešiem brīvprātīgi, no mācībām brīvajā laikā apgūt dzīvē noderīgas iemaņas[[3]](#footnote-3). Papildus jaunsargi cieši sadarbojas ar citām jaunatnes un nevalstiskajām organizācijām Latvijā un ārpus tās, palīdz bērnunamu bērniem un iesaistās sociāla rakstura aktivitātēs, jaunsargu nometnēs un sacensībās.

2009. gadā finanšu krīzes dēļ kritiski samazinoties aizsardzības budžetam, aizsardzības nozarē bija nepieciešams ieviest visaptverošas reformas, kas skāra arī Jaunsardzi[[4]](#footnote-4). Ierobežoto finanšu resursu dēļ būtiski samazinājās gan Jaunsardzes pieejamība, gan apmācību kvalitāte. Pirmajā gadā pēc reformām Jaunsardze vairs nebija pieejama lielākajā daļā valsts teritorijas. 2010. gada vidū jaunsargu skaits visā valstī bija samazinājies aptuveni līdz 3000 jauniešiem, kas, salīdzinot ar 2008. gada datiem, ir kritums par vairāk nekā 50%.

RJC kapacitāte iesaistīt jauniešus patriotiskās un pilsoniskās audzināšanas pasākumos tiešā veidā ir atkarīga no RJC iespējām jauniešiem nodrošināt interesantas, aizraujošas un izaicinošas praktiskās nodarbības. Šobrīd Jaunsardzes iespējas nodrošināt mācību procesu nepieciešamajā kvalitātē un kvantitātē ir ierobežotas, ņemot vērā gan kvalificēta personāla trūkumu (nepietiekamu jaunsargu instruktoru skaitu mācību procesa organizēšanai un salīdzinoši nelielo administratīvo personālu RJC, kas spētu plānot Jaunsardzes kustības darbību un attīstību), gan ierobežotos materiāltehniskos un finanšu resursus (jauniešu pārgājienu, nometņu, sporta un interaktīvu patriotiskās audzināšanas pasākumu organizēšanai). RJC ir tikai 55 jaunsargu instruktoru štata vietas, kas nodrošina visujaunsargu un to kandidātu mācību procesu valsts teritorijā. Savukārt pašvaldības kopā apmaksā instruktoru štata vietas aptuveni 600‒800 jaunsargu apmācībai. Jaunsargu instruktoru skaits visā valsts teritorijā ir nepietiekams, lai nodrošinātu Jaunsardzes pieejamību visos novados un republikas pilsētās. Turklāt jauktais (RJC un pašvaldību) instruktoru štata vietu finansēšanas modelis apgrūtina vienotu instruktoru kvalifikācijas standartu uzturēšanu, līdz ar to ir grūti panākt arī vienotu mācību standartu sasniegšanu jaunsargu mācību procesā.

Jaunsardzes materiāltehnisko līdzekļu (turpmāk ‒ MTL) nodrošinājumu šobrīd veido ekipējums, kas iegādāts līdz 2008. gadam. Liela daļa no pieejamiem MTL (mugursomas, uzkabes, ķiveres, individuālais ekipējums u.c.) sastāv no militārā ekipējuma, kas ražots pagājušā gadsimta 60. ‒70. gados un Latvijā nonācis kā humānā palīdzība vai dāvinājums no citām valstīm. Šobrīd jaunsargi nav nodrošināti pat ar minimālo ekipējumu – formas tērpiem un apaviem, trūkst nodarbībām nepieciešamais tehniskais ekipējums, ir ierobežots inventāra daudzums, lai vadītu drošas un saistošas nodarbības. Šo iemeslu dēļ Jaunsardzes rīcībā esošais inventārs ikdienā tiek lietots daudz intensīvāk un nolietojas daudz ātrāk, nekā tas ir paredzēts normatīvajos aktos. Jaunsardzes MTL atjaunošanai un uzturēšanai piešķirtais finansējums ir par mazu, lai varētu savlaicīgi aizstāt nolietoto ekipējumu ar jaunu, līdz ar to drošām nodarbībām derīgs ekipējums ar katru gadu samazinās. Līdz 2014. gadam MTL iegādei un uzturēšanai ir bijis iespējams novirzīt ne vairāk kā 12% no RJC budžeta, un, lai gan personāla piesaiste Jaunsardzes attīstībā ir viens no būtiskākajiem faktoriem, ir nepieciešams attīstīt balansētu pieeju jaunsargu mācību procesa organizēšanā (nodrošinot nepieciešamos MTL un to savlaicīgu atvietošanu plānotajam jaunsargu skaitam).

Kopš 2014. gada RJC piešķirtais finansējuma apjoms būtu pietiekams ne vairāk kā 2000 – 2500 jaunsargu nodrošināšanai ar kvalitatīvām, drošām mācību nodarbībām, savukārt interese par jauniešu iesaistīšanos Jaunsardzes kustībā vairākas reizes pārsniedz RJC iespējas to īstenot. Pēc papildu piešķirtā finansējuma, salīdzinot ar 2010. gadu, situācija Jaunsardzē ir būtiski uzlabojusies, tomēr joprojām nav sasniegts minimālais nepieciešamā finansējuma līmenis. Pēc 2014. gada cenu līmeņa valstī, Jaunsardzei pilnvērtīgākam darbam ir nepieciešami vidēji 132 *euro* MTL nodrošināšanai, kā arī 76 *euro* pasākumu un praktisko nodarbību (ekskursiju, nometņu, pārgājienu) organizēšanai vienam jaunsargam gadā[[5]](#footnote-5).

# 3. Jaunsardzes attīstības mērķi

Laika gaitā ir mainījusies gan jauniešu uztvere un intereses, gan tehnoloģijas, gan izpratne par atraktīvām un aizraujošām sporta un ārpusskolas nodarbībām. Mainījušies arī sabiedrības uzskati par Jaunsardzes kustību un tās lomu jaunatnes pilsoniskās apziņas veidošanā. Agrāk dalība Jaunsardzē pamatā tika uzskatīta par saturīgu brīvā laika pavadīšanas iespēju ar militārpatriotiskās audzināšanas elementiem, taču šodien no Jaunsardzes sagaida efektīvāku darbu jauniešu aktīva, veselīga dzīvesveida popularizēšanā, fiziskās sagatavotības uzlabošanā, mērķtiecīgāku patriotisko audzināšanu un sabiedrības integrācijas veicināšanu, NBS un Zemessardzes (turpmāk ‒ ZS) popularizēšanu u.tml. Šobrīd var definēt piecus galvenos Jaunsardzes kustības mērķus/uzdevumus:

1. Intereses palielināšana par NBS un ZS un atbalsts rekrutēšanā. Kopš obligātā militārā dienesta beigām 2006. gadā valstī arvien mazākai sabiedrības daļai ir militārā dienesta pieredze un sabiedrības izpratne par valsts aizsardzības jautājumiem mazinās. Jaunsardzes kustība ir viens no veidiem, kā uzturēt sabiedrības saikni ar NBS, tajā skaitā ZS. Nodarbību laikā jaunsargi iegūst informāciju gan par militārajām profesijām, gan dienesta iespējām un sadzīves apstākļiem NBS un ZS. Lai arī Jaunsardzē tieša rekrutēšana nenotiek, pieredze jaunsargiem dod psiholoģiskas priekšrocības atlases pārbaudījumos, kandidējot uz profesionālo militāro dienestu NBS, kā arī ļauj vieglāk apgūt karavīru pamatkursā paredzēto programmu. Jaunsargi, kuri savu karjeru izvēlas veidot NBS, ir daudz labāk sagatavoti dienestam, viņi ir motivētāki, un tendences rāda, ka šie jaunieši parasti izvēlas dienēt ilgāk.
2. Patriotiskā audzināšana. Jaunsargu un līdz ar to arī ģimeņu netieša dalība atceres dienās, valsts svētkos, parādēs un skolu jaunatnes pasākumos ļauj sabiedrībā nostiprināties kopējām atziņām par valsts pamatvērtībām, savas valsts piederības apziņai, patriotismam un netiešā veidā atgādina par aizsardzības nozīmi brīvas, neatkarīgas valsts saglabāšanā. Jaunsardzes kustība (tāpat kā ZS) ir viens no veidiem, kā turpināt saglabāt saikni ar sabiedrību un nodrošināt sabiedrības iesaisti un izpratni par aizsardzības jautājumiem.
3. Jauniešu aktīva, veselīga dzīvesveida popularizēšana, fiziskās sagatavotības uzlabošana. Iesaiste Jaunsardzē piedāvā daudz aktīvu laika pavadīšanas iespēju, tādējādi veicinot jauniešu fiziskās sagatavotības uzlabošanu un veselīgu dzīvesveidu. Ņemot vērā, ka jauniešu sliktais veselības un fiziskais stāvoklis šobrīd bieži vien tiek minēts kā viens no nākotnes rekrutēšanas izaicinājumiem, aktīva dzīvesveida popularizēšana kļūst arvien aktuālāka.
4. Atbalsts sociālo risku mazināšanā. Jaunsardzes kustība ir izvērsta visā Latvijas teritorijā ‒ jo sevišķi aktīvi jaunieši iesaistās tieši reģionos, kur pastāv nozīmīgas sociālās problēmas (piemēram, bezdarbs, nabadzība). Skolās Jaunsardzi var uzskatīt par sociālu projektu, jo tā ir veidota kā pilnībā bezmaksas neformālā izglītība jauniešiem (ieskaitot transporta, ēdināšanas, individuālā ekipējuma u.tml. izmaksas). Nodarbības par novadpētniecību un patriotisko audzināšanu veicina jauniešu patriotismu un sava novada un valsts piederības apziņu, padziļina izpratni par vēstures notikumiem un lepnumu par savu vienību, skolu un novadu.
5. Brīvā laika pavadīšanas aktivitāšu nodrošināšana. Jaunsardzes kustībai nodrošinot saturīgas un interesantas brīvā laika pavadīšanas iespējas, tiek veicināta jauniešu vispusīga individuālā attīstība un mazināti nelabvēlīgas sociālās vides riski. To skolu, kurās darbojas jaunsargi, vadība atzīst, ka ir vērojams nopietns uzlabojums disciplīnas un skolas apmeklējuma ziņā un ir zināma ietekme uz centību mācībās starp tā sauktajiem grūti audzināmajiem jauniešiem.

Šo uzstādījumu izpildes kvalitāte tiešā veidā ir atkarīga no resursu ieguldījuma saturīgas un nodrošinātas jaunatnes patriotiskās audzināšanas sistēmas uzturēšanā.

# 4. Sasniedzamie rezultāti

Lai nodrošinātu Jaunsardzei izvirzīto mērķu sasniegšanu, nepieciešams gan kvalitatīvi, gan kvantitatīvi paaugstināt Jaunsardzes kapacitāti. Jaunsardzes kustības piedāvāto mācību programmu kvalitāte (atraktīvas un interesantas nodarbības un pasākumi) ir galvenais un primārais nosacījums jauniešu iesaistei Jaunsardzes kustībā. Plānoto pasākumu ieviešanas rezultātā sasniedzamais mērķis ir ambiciozs ‒ nodrošināt visās Latvijas administratīvajās teritorijās, kur darbojas pašvaldības, jauniešiem iespēju iesaistīties resursiem nodrošinātā, kvalitatīvā un pēc vienotiem standartiem organizētā, brīvprātīgā valstiskās audzināšanas kustībā, kas vērsta uz sabiedrības integrāciju un piederības apziņas veidošanu. Šobrīd iespēja darboties Jaunsardzē ir tikai aptuveni 4,11% skolu jauniešu vecumā no 10 līdz 21 gadam. Ilgtermiņā (līdz 2024. gadam) sasniedzamais mērķis ir iesaistīt 10% skolu jauniešu Jaunsardzes kustībā. Savukārt vidējā termiņā (līdz 2018. gadam) mērķis ir nodrošināt iespēju 6% skolu jauniešu vecumā no 10 līdz 21 gadam (aptuveni 9500 jauniešu) piedalīties Jaunsardzes kustībā.

## 4.1. Jaunsardzes kvalitatīvai attīstībai veicamie uzdevumi

Nepietiekamie resursi jaunsargu apmācību nodrošināšanai[[6]](#footnote-6) ir būtisks kavēklis Jaunsardzes kustības turpmākai attīstībai. Lai vidējā termiņā paaugstinātu esošo jaunsargu mācību kvalitāti, primāri nepieciešams:

1. nodrošināt Jaunsardzes kustībā jau iesaistītos jaunsargus ar mācību procesam nepieciešamajiem MTL;
2. nodrošināt atbilstošu pasākumu organizēšanu saskaņā ar apstiprinātajām programmām/plāniem;
3. nodrošināt vismaz minimālu Jaunsardzes kustības pieejamību katrā novadā un republikas pilsētā;
4. ieviest vienotu jaunsargu instruktoru kvalifikācijas sistēmu un apstiprināt vienotus mācību standartus;
5. palielināt RJC administratīvo kapacitāti.

Lai realizētu iepriekš minētos uzdevumus, 2015. – 2017. gadā ir veicama virkne uzlabojumu Jaunsardzes mācību darba organizācijā un nodrošināšanā ar resursiem, vienotu mācību standartu sasniegšanā, jaunsargu instruktoru kvalifikācijas sistēmā un sadarbībā ar valsts un nevalstisko sektoru.

2014. gadā par līdzekļiem neparedzētiem gadījumiem jau uzsākta Jaunsargu mācību programmas un metodisko materiālu pilnveidošana, jaunsargu instruktoru kvalifikācijas sistēmas izveide, kā arī apgādes un nodrošinājuma standartu izstrāde. Pozitīvi rādītāji no šīm iniciatīvām būs sagaidāmi jau 2014./2015. mācību gadā. Tuvākā gada laikā tiks izveidota un ieviesta mācību nodarbību risku vadības sistēma, kas pamatā būs saistīta ar drošības risku izvērtēšanu pirms jaunsargu nodarbībām un efektīvu kontroles pasākumu ieviešanu nodarbību laikā. Plānots, ka regulāri tiks attīstīta un uzturēta jaunsargu instruktoru profesionālā kompetence (piemēram, nodarbību plānošanā un vadīšanā, fiziskās audzināšanas jautājumos, tūrisma un alpīnisma tehnikā, projektu vadībā, militāro iemaņu mācīšanā, vēstures un novadpētniecības jautājumos u.tml.).

Papildus jāpabeidz darbs pie atsevišķām Jaunsargu paraugprogrammas sadaļām[[7]](#footnote-7), jāizveido mācību darba cikliskums (paredzot vienotu mācību periodu, iemaņu nostiprināšanas un testēšanas periodus, atpūtas periodu un laiku personāla kvalifikācijas paaugstināšanai) un sadarbībā ar NBS jāsinhronizē iespējas jaunsargiem turpināt militāro izglītību pēc Jaunsargu paraugprogrammas apguves NBS profesionālajās, rezerves personāla vai studentu mācību programmās, kā arī jānodrošina iespēja jaunsargu instruktoriem apmeklēt NBS kvalifikācijas kursus.

2015. gadā tiks pārskatīta un uzlabota mācību darbam nepieciešamo resursu aprēķināšanas metodika, noteikti ekipējuma standarti, izstrādāts un ieviests jaunsarga standarta ekipējuma katalogs un formas tērpa reglaments. Taču turpmākajos gados vēl jāuzlabo Jaunsardzes nodrošinājuma sistēmas integrācija jau esošajās AM un NBS nodrošinājuma sistēmās[[8]](#footnote-8).

*1. tabula.* **Jaunsardzes kvalitatīvai attīstībai nepieciešamie papildu finanšu resursi**

|  |  |  |  |
| --- | --- | --- | --- |
| **Izdevumu pozīcijas**  | **2015** | **2016** | **2017** |
| Personāla izmaksas | 208 293 | 356 115 | 482 398 |
| MTL nodrošinājums mācību procesam | 285 500 | 1 851 451 | 1 851 451 |
| Pakalpojumu izmaksas (Jaunsardzes pasākumi) | 158 307 | 534 600 | 534 600 |
| **KOPĀ** | **652 100** | **2 742 166** | **2 868 449** |
| t.sk. JPI 2015.-2017.gadam (iesniegts Finanšu ministrijā) | 652 100 | 627 100 | 627 100 |

Jaunsardzes kvalitatīvai attīstībai nepieciešamie finanšu resursi atspoguļoti 1. tabulā, plānojot uzturēt 65 instruktoru amata vietas, kas spēs nodrošināt ~7000 jaunsargu apmācību. Tabulā atspoguļots personāla izmaksu pieaugums administratīvās kapacitātes celšanai (7 amata vietas 2016. gadā un 7 papildu amata vietas 2017. gadā), MTL iegādes esošā jaunsargu skaita nodrošināšanai un pasākumu organizēšanas gada izmaksas 7000 jaunsargiem[[9]](#footnote-9).

Vienlaikus būtisks priekšnosacījums Jaunsardzes attīstībā ir sadarbība ar NBS un ZS. Tradicionāli NBS daļēji atbalsta jaunsargu mācību procesu, piešķirot transportu, nemilitāro ekipējumu un nodrošinot infrastruktūru periodiskām nodarbībām. Jaunsargi kopā ar karavīriem un zemessargiem piedalās dažādos patriotiskos un valsts svētku pasākumos, atceres dienās, pilsētu un novadu svētkos un vēstures izziņas projektos. Lai nodrošinātu resursu efektīvu izmantošanu, nākotnē ir jāpastiprina sadarbība ar NBS un ZS. Piemēram, ieviešot NBS spēju projektus, kā arī nodrošinot NBS un ZS papildus ekipējumu, jāizvērtē iespējas to izmantot arī Jaunsardzes vajadzībām.

## 4.2. Jaunsardzes paplašināšanai veicamie uzdevumi

Nodrošinot atbilstošu mācību kvalitāti jau esošajiem jaunsargiem, būtu iespējams pievērsties Jaunsardzes paplašināšanai – veicināt Jaunsardzes pieejamību, atverot papildu instruktoru amata vietas novados, kur Jaunsardzes kustība vēl netiek nodrošināta, un palielināt jaunsargu skaitu (attiecīgi nodrošinot nepieciešamos MTL un paredzot finansējumu jaunsargu pasākumiem). Lai to sasniegtu, ir nepieciešams:

1. uzsākt Jaunsardzes paplašināšanu par vidēji 20 instruktoru štata vietām gadā, primāri nodrošinot proporcionāli lielāku jaunsargu īpatsvaru republikas pilsētās ar jauktu iedzīvotāju etnisko sastāvu;
2. nodrošināt katrā novadā vismaz vienu pilnu jaunsargu instruktora slodzi un vismaz 3‒5 slodzes katrā republikas pilsētā;
3. uzsākt mērķtiecīgu atbalsta piešķiršanu mācību grupām vidējās izglītības mācību iestādēs ar profesionālo ievirzi, kur kā izvēles priekšmets tiek pasniegta Valsts aizsardzības mācība.

*2. tabula.* **Jaunsardzes kustības paplašināšanai nepieciešamie papildu finanšu resursi[[10]](#footnote-10)**

|  |  |  |  |  |
| --- | --- | --- | --- | --- |
| **Izdevumu pozīcijas**  | **2017** | **2018** | **2019** | **2020** |
| Personāla izmaksas | 432 845 | 1 374 963 | 1 825 928 | 2 364 952 |
| MTL nodrošinājums mācību procesam | 976 392 | 1 349 639 | 1 349 639 | 1 138 605 |
| Pakalpojumu izmaksas (Jaunsardzes pasākumi) | 154 250 | 871 600 | 1 059 600 | 1 214 300 |
| **KOPĀ** | **1 563 487** | **3 596 202** | **4 235 167** | **4 717 857** |

*3. tabula.* **Valsts aizsardzības mācības nodrošināšanai nepieciešamie papildu finanšu resursi[[11]](#footnote-11)**

|  |  |  |  |  |
| --- | --- | --- | --- | --- |
|  | **2021** | **2022** | **2023** | **2024** |
| Mācību vietu skaits | 10 | 20 | 30 | 40 |
| Apmācīto skolēnu skaits | 300 | 600 | 900 | 1200 |
| **Kopējās izmaksas**  | **27 000** | **54 000** | **81 000** | **108 000** |

# 5. Kopsavilkums

Jaunsardzes attīstībā nozīmīga ir konsekventa un pakāpeniska izaugsme, sākotnēji novirzot resursus jaunsargu mācību procesa uzlabošanā un turpinot ar Jaunsardzes kustības paplašināšanu, kas ļautu sasniegt Jaunsardzei izvirzītos uzdevumus (jauniešu aktīva, veselīga dzīvesveida popularizēšana, fiziskās sagatavotības uzlabošana, patriotiskā audzināšana, sabiedrības integrācijas veicināšana, kā arī NBS un ZS popularizēšana un netiešs atbalsts rekrutēšanā). Lai sasniegtu izvirzīto mērķi, ir īstenojami vairāki uzdevumi, tostarp mācību programmu pilnveide, sadarbības ar NBS un ZS paplašināšana un attīstīšana, taču bez nepieciešamo finanšu līdzekļu piešķiršanas, lai nodrošinātu jaunsargus ar vajadzīgajiem resursiem pasākumu organizēšanai, un instruktoru štata vietu izveidošanas, Jaunsardzes kustības attīstība nebūs iespējama. Lai attīstītu efektīvu Jaunsardzes kustību, primāri tiek plānota mācību procesa būtiska uzlabošana (to īstenojot 2016. – 2017. gadā), Jaunsardzes kustības skaitliska palielināšana (pakāpeniski no 2017. gada nodrošinot Jaunsardzes kustību katrā novadā un republikas pilsētā[[12]](#footnote-12)) un Valsts aizsardzības mācības ieviešana skolās (no 2021. gada, paplašinot un attīstot Valsts aizsardzības mācības kā izvēles priekšmeta pasniegšanu skolās).

*4. tabula.* **Plānotās jaunsargu instruktoru un jaunsargu skaita izmaiņas plānoto pasākumu īstenošanas rezultātā**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2017** | **2018** | **2019** | **2020** | **2021** | **2022** | **2023** | **2024** |
| Instruktori | 20 | 20 | 20 | 20 | 0 | 0 | 0 | 0 |
| Jaunsargi | 2000 |  2500 | 2500 | 2000 | 0 | 0 | 0 | 0 |

**Jaunsardzei nepieciešamais kopējais papildu finanšu apjoms 2015.‒2024. gadam**

*5.1. tabula. Jaunās politikas iniciatīvas pieprasījums 2015.-2017.gadam*

|  |  |  |  |  |  |  |
| --- | --- | --- | --- | --- | --- | --- |
| **Izdevumu pozīcijas**  | **2015** | **2016** | **2017** | **2018** | **2019** | **2020** |
| **Personāla izmaksas** | 208 293 | 191 793 | 191 793 |  |  |  |
| **MTL nodrošinājums** | 285 500 | 277 000 | 277 000 |  |  |  |
| **Pakalpojumu izmaksas (Jaunsardzes pasākumi)** | 158 307 | 158 307 | 158 307 |  |  |  |
| **Turpm.gadiem ik gadu uzturēšana** |  |  |  | 627 100 | 627 100 | 627 100 |
| **KOPĀ** | **652 100** | **627 100** | **627 100** |  |  |  |

*5.2. tabula. Jaunās politikas iniciatīvas pieprasījums 2016. un turpmākajiem gadiem*

|  |  |  |  |  |  |
| --- | --- | --- | --- | --- | --- |
| **Izdevumu pozīcijas**  | **2016** | **2017** | **2018** | **2019** | **2020** |
| Personāla izmaksas | 164 322 | 722 450 | 1 183 170  | 1 634 135 | 2 173 159 |
| MTL nodrošinājums | 1 574 451 | 2 550 843 | 1 072 639 | 1 072 639 | 861 605 |
| Pakalpojumu izmaksas (Jaunsardzes pasākumi) | 376 293 | 530 543 | 713 293 | 901 293 | 1 055 993 |
| Valsts aizsardzības mācība | 0 | 0 | 0 | 0 | 0 |
| **KOPĀ** | **2 115 066** | **3 803 836** | **2 969 102** | **3 608 067** |  **4 090 757** |

5.1. un 5.2 tabulu sadalījums pa izdevumu kodiem atbilstoši ekonomiskajām kategorijām gadskārtējā valsts budžeta noteiktajā detalizācijas kārtībā ir atspoguļots 6.pielikumā.

Ilgtermiņā sasniedzamais mērķis ir atvērt jaunsargu instruktora štata vietu katrā novadā un republikas pilsētā, tādējādi sniedzot iespējas Jaunsardzes kustībā piedalīties līdz 16 000 jauniešiem (aptuveni 10% no skolas vecuma jauniešiem Latvijā). Konsekventi īstenojot paredzētos pasākumus un piešķirot nepieciešamās finanses Jaunsardzes attīstībai vidējā termiņā (līdz 2018. gadam), tiktu nodrošināta iespēja piedalīties Jaunsardzes kustībā līdz 11 500 jauniešiem (6% no skolas vecuma jauniešiem).

**5.** **Priekšlikums**

Atbalstīt plānoto Jaunsardzes attīstības pasākumu kopumu 2015. – 2024. gadā.

Aizsardzības ministrs R.Vējonis

Vīza: valsts sekretārs J.Sārts

09.10.2014

3044

A. Šaraka, 67335275

Anita.saraka@mod.gov.lv

1. Papildus RJC nodrošina apmēram 400 jaunsargu kandidātu apmācību. [↑](#footnote-ref-1)
2. Tiek īstenota skolu programma „Valsts aizsardzības mācība”. [↑](#footnote-ref-2)
3. Programmā iekļauti trīs pamata mācību bloki: dzīves mācība (fiziskā sagatavotība, orientēšanās, topogrāfija, tūrisma tehnika, pirmā palīdzība, drošības prasības dažādās nodarbībās); pilsoniskā audzināšana (novadpētniecība, vides mācība, NBS un ZS vēsture, brīvības cīņu vēsture, pamatinformācija par NATO un ES); militārpatriotiskā audzināšana (NBS un ZS uzdevumi un nozīme, ierindas mācība, pamatzināšanas par reglamentiem, šaušanas pamati, individuālās iemaņas). [↑](#footnote-ref-3)
4. Tā, piemēram, būtiski tika samazināts darbinieku skaits, kas veica jaunsargu apmācību, vairākas reizes samazināti resursi jaunsargu aktivitātēm, tika likvidēti pieci vēsturiski izveidojušies Jaunsardzes novadi un ieviests trīs novadu administratīvais sadalījums, būtiski samazināts darbinieku atalgojums u.tml. [↑](#footnote-ref-4)
5. 7000 jaunsargu apmācībai un MTL iegādei turpmākajiem četriem gadiem nepieciešami 3 426 000 eiro, līdz ar to vidējās MTL izmaksas vienam jaunsargam gadā ir 132 *euro*. Pasākumu organizēšanai nepieciešamās izmaksas vienam jaunsargam gadā aprēķinātas saskaņā ar mācību programmā iekļautajām tēmām. [↑](#footnote-ref-5)
6. Šobrīd ir ap 6000 jaunsargu un 500 kandidātu, taču pašreizējais finansējums nodrošina prasībām atbilstošus MTL un mācību procesu tikai aptuveni 2500 jaunsargiem. [↑](#footnote-ref-6)
7. Metodiskie materiāli instruktoriem, mācību materiāls jaunsargiem, vienoti tematiskie plāni, standartizēti līmeņu noslēguma testi; fiziskās sagatavošanas sistēma; jaunsargu individuālo mācību grāmatiņu ieviešana, sasniegumu uzšuves utt.; Jaunsardzes kustības nolikums ar definētiem procesiem, tradīcijām, formas tērpa nēsāšanas standartiem, atšķirības zīmēm u.c. [↑](#footnote-ref-7)
8. Vienota nodrošinājuma plānošanas organizācija; centralizēta iepirkumu organizācija tādām kategorijām kā formas tērps un to sastāvdaļas, Jaunsardzei pielāgotu ieroču un munīcijas iegāde, autotransporta nodrošinājums [↑](#footnote-ref-8)
9. Izmaksu aprēķina izvērsums aplūkojams 2,3,4. pielikumā [↑](#footnote-ref-9)
10. Izmaksu aprēķina izvērsums aplūkojams 2,3,4. pielikumā [↑](#footnote-ref-10)
11. Izmaksu aprēķina izvērsums aplūkojams 5. pielikumā [↑](#footnote-ref-11)
12. 110 novados + 9 republikas pilsētās [↑](#footnote-ref-12)